Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 850/98 ón gComhairle maidir le hacmhainní iascaigh a chaomhnú trí bhearta teicniúla chun óg-orgánaigh mhuirí a chosaint /* COM/2012/0432 final - 2012/0208 (COD) */





MEABHRÁN MÍNIÚCHÁIN 1.1. COMHTHÉACS AN TOGRA Déantar idirdhealú sa Chonradh ar Fheidhmiú an Aontais Eorpaigh (CFAE) idir cumhachtaí a tharmligtear chuig an gCoimisiún chun gníomhartha neamhreachtacha a ghlacadh a bhfuil feidhm ghinearálta acu lena bhforlíontar nó lena leasaítear eilimintí neamhriachtanacha áirithe den ghníomh reachtach sin mar atá leagtha síos in Airteagal 290(1) den CFAE (gníomhartha tarmligthe), agus cumhachtaí a thugtar don Choimisiún chun ceanglais aonfhoirmeacha a ghlacadh chun gníomhartha an Aontais atá ceangailteach ó thaobh dlí de a chur chun feidhme mar atá leagtha síos in Airteagal 291(2) den CFAE (gníomhartha cur chun feidhme). Maidir le Rialachán (CE) Uimh. 182/2011 a ghlacadh, rinne an Coimisiún an ráiteas seo a leanas: "Tabharfaidh an Coimisiún faoi scrúdú ar na gníomhartha reachtacha uile atá i bhfeidhm agus nár oiriúnaíodh don nós imeachta rialúcháin lena ngabhann grinnscrúdú sular tháinig Conradh Liospóin i bhfeidhm, chun a mheasúnú an gá na hionstraimí sin a oiriúnú do chóras na ngníomhartha tarmligthe a tugadh isteach le hAirteagal 290 den Chonradh ar Fheidhmiú an Aontais Eorpaigh. Cuirfidh an Coimisiún na tograí is iomchuí ar aghaidh chomh luath agus is féidir agus tráth nach déanaí ná na dátaí a luaitear san fhéilire táscach atá san iarscríbhinn a ghabhann leis an ráiteas seo."[1] Ina fhianaise sin is gá Rialachán (CE) Uimh. 850/98 a ailíniú le rialacha nua an CFAE. Ba cheart na cumhachtaí a thugtar faoi láthair don Choimisiún faoin Rialachán sin a athaicmiú mar chumhachtaí tarmligthe agus mar chumhachtaí cur chun feidhme. Dá bhrí sin ba cheart an chumhacht a thabhairt don Choimisiún gníomhartha tarmligthe a ghlacadh maidir le réigiúin a roinnt ina limistéir gheografacha, chun na rialacha maidir le húsáid teaglamaí méideanna mogall a leasú agus chun rialacha a bhunú maidir leis an gcéatadán de spriocspeicis atá tógtha ag níos mó ná aon soitheach iascaireachta amháin le háirithiú go bhfuil comhdhéanamh na ngabhálacha sin á urramú ag na soithí iascaireachta uile atá páirteach sa ghníomhaíocht iascaireachta. Ar an gcuma chéanna, ba cheart an chumhacht a thabhairt don Choimisiún rialacha a dhréachtú maidir le tuairiscí teicniúla agus le modh úsáidte gléasanna údaraithe a d'fhéadfadh a bheith ceangailte leis an líon iascaireachta, agus nach gcuireann bac ná laghdú ar oscailt éifeachtach mhogall an lín. Ina theannta sin, ba cheart an chumhacht a thabhairt don Choimisiún bearta a ghlacadh maidir leis na coinníollacha faoina gceadófar do shoithí áirithe tráil bhíoma a úsáid, an modh lena ndéanfar cumhacht innill agus toisí treallaimh a thomhas agus bearta deartha chun aghaidh a thabhairt ar athruithe ar stádas caomhnaithe na stoc éisc a bhfuil éifeacht láithreach acu. Ar an gcuma chéanna, ba cheart an chumhacht a thabhairt don Choimisiún gníomhartha cur chun feidhme i leith rialacha teicniúla maidir le méideanna an mhogaill, maidir le líontán de mhogall cearnógach agus maidir le tiús corda a thomhas, rialacha teicniúla maidir le déantús ábhar líontáin, le gléasanna a d'fhéadfadh a bheith mar bhac nó mar laghdú ar oscailt éifeachtach an mhogaill i líon iascaireachta a liostú, tarchur na liostaí soithí ar eisíodh ceadúnas speisialta iascaireachta le tráil bhíoma dóibh, rialacha teicniúla maidir le cumhacht innill agus toisí treallaimh a thomhas, bearta maidir le hoibleagáid na mBallstát a áirithiú nach sáraítear na leibhéil iarrachta iascaireachta agus bearta sealadacha i gcás go dteastódh beart gan mhoill ar mhaithe le stoic orgánach muirí a chaomhnú. 2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR Ní raibh gá le comhairliúchán leis na páirtithe leasmhara ná le measúnú tionchair. 3. EILIMINTÍ DLÍTHIÚLA AN TOGRA · Achoimre ar an ngníomhaíocht atá beartaithe · Is í an phríomhghníomhaíocht na cumhachtaí a tugadh don Choimisiún le Rialachán (CE) Uimh. 850/98 ón gComhairle a aithint agus na cumhachtaí sin a aicmiú mar chumhachtaí tarmligthe nó mar chumhachtaí cur chun feidhme. · Bunús dlí Airteagal 43(2) den Chonradh ar Fheidhmiú an Aontais Eorpaigh. · Prionsabal na coimhdeachta Tagann an togra faoi inniúlacht eisiach an Aontais Eorpaigh. · Prionsabal na comhréireachta Leis an togra leasaítear bearta atá ann cheana i Rialachán (CE) Uimh. 850/98 agus níl aon chúis imní ann faoi phrionsabal na comhréireachta dá bhrí sin. · Rogha ionstraime An ionstraim atá beartaithe: Rialachán ó Pharlaimint na hEorpa agus ón gComhairle. Ní bheadh ionstraimí eile leormhaith ar an gcúis seo a leanas: ní mór Rialachán a leasú le Rialachán eile. 4.4. IMPLEACHT BHUISÉADACH Ní bhaineann aon chaiteachas breise ón Aontas leis an mbeart seo. 2012/0208 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 850/98 ón gComhairle maidir le hacmhainní iascaigh a chaomhnú trí bhearta teicniúla chun óg-orgánaigh mhuirí a chosaint TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)(1) Le Rialachán (CE) Uimh. 850/98[2] ón gComhairle tugtar cumhachtaí don Choimisiún roinnt de na forálacha sa Rialachán sin a chur chun feidhme. (2)(2) De bharr theacht i bhfeidhm Chonradh Liospóin, is gá cumhachtaí áirithe arna dtabhairt le Rialachán (CE) Uimh. 850/98 a ailíniú le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh. (3)(3) Chun forálacha áirithe Rialachán (CE) Uimh. 850/98 a chur i bhfeidhm, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis an méid seo a leanas: – réigiúin a roinnt ina limistéir gheografacha; – na rialacha a leasú a bhaineann leis na coinníollacha maidir le teaglamaí áirithe de mhéideanna an mhogaill a úsáid; – rialacha mionsonraithe a ghlacadh a thabharfaidh céatadán na spriocspeiceas arna ngabháil ag níos mó ná aon soitheach iascaireachta amháin, chun a áirithiú go n-urramóidh na soithí iascaireachta uile atá páirteach sa ghníomhaíocht iascaireachta na céatadáin sin; – rialacha a ghlacadh maidir le tuairiscí teicniúla agus le modh úsáidte gléasanna údaraithe a d'fhéadfadh a bheith ceangailte leis an líon iascaireachta, agus nach gcuireann bac ná laghdú ar oscailt éifeachtach mhogall lín; – na coinníollacha faoina gceadófar do shoithí atá níos faide ná ocht méadar ar fad ar an iomlán tráil bhíoma a úsáid laistigh d'uiscí áirithe de chuid an Aontais; – bearta atá ceaptha chun aghaidh a thabhairt ar athstocálacha ina bhfuil líon beag nó líon mór óg-orgánach muirí nach raibh coinne leis, ar athruithe ar threochtaí ascnaimh nó ar aon athruithe eile ar stádas caomhnaithe na stoc éisc a bhfuil éifeacht láithreach acu. (4)(4) Tá sé ríthábhachtach go ndéanfadh an Coimisiún comhairliúcháin iomchuí le linn an ullmhúcháin a bheidh ar bun aige maidir le glacadh gníomhartha tarmligthe, lena n‑áirítear ar leibhéal na saineolaithe. (5)(5) Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go gcuirfear doiciméid ábhartha chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (6)(6) Chun coinníollacha comhionanna a áirithiú le haghaidh chur chun feidhme forálacha Rialachán (CE) Uimh. 850/98 ba cheart cumhachtaí cur chun feidhme a thabhairt don Choimisiún maidir leis an méid seo a leanas: – rialacha teicniúla maidir le méideanna an mhogaill a thomhas; – líontán de mhogall cearnógach agus tiús corda; – rialacha teicniúla maidir le hábhar líontáin a dhéanamh; – gléasanna a liostú a d'fhéadfadh a bheith mar bhac nó mar laghdú ar oscailt éifeachtach an mhogaill i líon iascaireachta; – tarchur na liostaí soithí ar eisíodh ceadúnas speisialta iascaireachta le tráil bhíoma dóibh; – rialacha teicniúla a bhaineann le cumhacht innill agus toisí treallaimh a thomhas; – an oibleagáid atá ar na Ballstáit a áirithiú nach sáraítear na leibhéil iarrachta iascaireachta i limistéir áirithe de Roinn ICES IXa, agus – bearta sealadacha i gcás go dteastódh beart gan mhoill ar mhaithe le stoic óg‑orgánach muirí a chaomhnú. (7)(7) Ba cheart na cumhachtaí cur chun feidhme sin a thugtar don Choimisiún, cé is moite dóibh siúd a bhaineann leis an oibleagáid atá ar na Ballstáit a áirithiú nach sáraítear na leibhéil iarrachta iascaireachta i limistéir áirithe de Roinn ICES IXa, a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus prionsabail ghinearálta maidir leis na sásraí maidir le rialú na mBallstát ar fheidhmiú cumhachtaí cur chun feidhme ag an gCoimisiún[3]. (8)(8) Ba cheart, dá bhrí sin, Rialachán (CE) Uimh. 850/98 a leasú dá réir, TAR ÉIS AN RIALACHÁN SEO A GHLACADH: Airteagal 1 Leasaítear Rialachán (CE) Uimh. 850/98 mar seo a leanas: (1) In Airteagal 2, cuirtear an méid seo a leanas in ionad mhír 3: "3. Féadfar na réigiúin dá dtagraítear i mír 1 a roinnt ina limistéir gheografacha, go háirithe ar bhonn na sainmhínithe dá dtagraítear i mír 2. Beidh sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 48a maidir le réigiúin a roinnt ina limistéir gheografacha chun críche limistéir gheografacha a shainaithint a bhfuil feidhm le bearta caomhnaithe teicniúla sonracha iontu. (2) Leasaítear Airteagal 4 mar seo a leanas: (a) I mír 4, cuirtear isteach pointe (c) mar seo a leanas: "(c) Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 48a chun Iarscríbhinn X agus Iarscríbhinn XI a leasú, chun an chosaint ar iasc óg a threisiú i gcomhthéacs chaomhnú na stoc éisc." (b) i mír 5, cuirtear an méid seo a leanas in ionad phointe (b): "(b) Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 48a maidir le modh áirimh na gcéatadán de spriocspeicis agus de speicis eile á gcoimeád ar bord, nuair a bhaineann siad le gabhálacha a tógadh le líon nó líonta a bhí á tarraingt go comhuaineach ag níos mó ná aon soitheach iascaireachta amháin, agus an modh fíoraithe chun a áirithiú go gcomhlíonann na soithí iascaireachta uile atá páirteach sa ghníomhaíocht iascaireachta a choimeádann iasc ar bord na céatadáin atá leagtha amach i gcás gach speicis in Iarscríbhinn I go dtí Iarscríbhinn V." (c) Cuirtear an méid seo a leanas in ionad mhír 6: "6. Cinnfear rialacha teicniúla maidir le méideanna an mhogaill a thomhas, lena n-áirítear críocha rialaithe, trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2)." (3) In Airteagal 7 cuirtear mír 8 isteach mar seo a leanas: "8. Cinnfear rialacha teicniúla maidir le líontán de mhogall cearnógach a thomhas, lena n‑áirítear críocha rialaithe, trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2)." (4) In Airteagal 8 cuirtear mír 4 isteach mar seo a leanas: "4. Cinnfear rialacha teicniúla maidir le tiús corda a thomhas agus maidir le déantús ábhar líontáin, lena n-áirítear críocha rialaithe, trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2)." (5) Cuirtear an méid seo a leanas in ionad Airteagal 16: "Airteagal 16 1. Ní úsáidfear aon ghléas a chruthódh bac nó laghdú éifeachtach ar an mogall áit ar bith ar an líon iascaireachta. 2. Ní eisiafar faoi mhír 1 úsáid gléasanna áirithe a d'fhéadfadh bac nó laghdú éifeachtach eile a chur ar an mogall áit ar bith ar an líon iascaireachta ach a d'fhéadfadh a bheith ag feidhmiú mar chosaint nó mar neartú ag an líon. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 48a maidir le tuairiscí teicniúla agus le modh úsáidte agus le modh ceangailte gléasanna den chineál sin. 3 Cinnfear liosta cuimsitheach gléasanna a chomhlíonann na tuairiscí teicniúla arna mbunú i gcomhréir le mír 2, agus a d'fhéadfadh a bheith ceangailte leis an líon iascaireachta, trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2)." (6) Leasaítear Airteagal 29 mar seo a leanas: (a) Cuirtear an méid seo a leanas in ionad mhír 6: "6. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 48a maidir le coinníollacha mionsonraithe i gcomhair fheidhmiú na gcritéar a leagtar síos i mír 2 faoina gceadófar do shoithí atá níos faide ná ocht méadar ar fad ar an iomlán tráil bhíoma a úsáid sna limistéir a leagtar síos i mír 1." (b) Cuirtear isteach mír 7 mar seo a leanas: "7. Bunóidh an Coimisiún na ceanglais oibríochtúla chun na liostaí arna soláthar don Choimisiún ag na Ballstáit a tharchur dá dtagraítear i mír 2(c), an chéad fleasc, trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2)." (7) In Airteagal 29b, cuirtear an méid seo a leanas in ionad mhír 6: "6. Cuirfidh na Ballstáit a mbearta maidir le comhlíonadh na oibleagáide a leagtar síos i mír 5 in iúl don Choimisiún. Má chinneann an Coimisiún nach gcomhlíonann na bearta ó Bhallstát an oibleagáid sin, féadfaidh sé leasuithe ar na bearta sin a mholadh. I gcás nach féidir leis an gCoimisiún agus an Ballstát lena mbaineann teacht ar chomhréiteach maidir leis na bearta is gá, féadfaidh an Coimisiún bearta den sórt sin a chur ar bun trí bhíthin gníomhartha cur chun feidhme. (8) In Airteagal 34, cuirtear an méid seo a leanas in ionad mhír 6: "6. Cinnfear rialacha teicniúla maidir le cumhacht innill a thomhas agus maidir le toisí treallaimh a thomhas, trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2)." (9) Cuirtear an méid seo a leanas in ionad Airteagal 45: "Airteagal 45 1. Tabharfar de chumhacht don Choimisiún, trí ghníomhartha tarmligthe arna nglacadh i gcomhréir le hAirteagal 48a, bearta caomhnaithe teicniúla a bhunú maidir le húsáid trealaimh a tharraingítear agus trealaimh socraithe araon nó maidir le gníomhaíochtaí iascaireachta i limistéir áirithe nó le linn tréimhsí áirithe de bhreis, nó de mhaolú, ar an Rialachán seo. Na bearta atá ceaptha chun aghaidh a thabhairt ar athstocálacha ina bhfuil líon beag nó líon mór óg-orgánach muirí nach raibh coinne leis, ar athruithe ar threochtaí ascnaimh nó ar aon athruithe eile ar stádas caomhnaithe na stoc éisc a bhfuil éifeacht láithreach acu. 2. I gcás go dteastódh beart gan mhoill ar mhaithe le stoic orgánach muirí a chaomhnú, féadfaidh an Coimisiún bearta sealadacha a ghlacadh trí bhíthin gníomhartha cur chun feidhme chun an cás a leigheas. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(3). 3. I gcás go bhfuil caomhnú speicis áirithe nó meánna áirithe go mór faoi bhagairt, agus gur dochar, ar dheacair a chur ina cheart arís, a bheadh mar thoradh ar aon mhoill, féadfaidh Ballstát bearta caomhnaithe oiriúnacha neamh‑idirdhealaitheacha a dhéanamh maidir le huiscí atá faoina dhlínse. 4. Cuirfear na bearta dá dtagraítear i mír 3, i dteannta meabhráin mhíniúcháin, in iúl don Choimisiún agus do na Ballstáit eile a luaithe agus a ghlactar iad. Dearbhóidh an Coimisiún oiriúnacht agus cineál neamh-idirdhealaitheach na mbeart sin laistigh de 10 lá oibre ón dáta a gheofar an teachtaireacht sin, nó ceanglóidh sé a gcealú nó a leasú trí bhíthin gníomhartha cur chun feidhme. Cuirfear cinneadh an Choimisiúin in iúl do na Ballstáit gan mhoill." (10) In Airteagal 46, cuirtear an méid seo a leanas in ionad mhír 4: "4. Ar thionscnamh an Choimisiúin, nó ar iarratas ó aon Bhallstát, féadfar an cheist an bhfuil beart teicniúil náisiúnta arna chur i bhfeidhm ag Ballstát ag comhlíonadh mhír 1 den Airteagal seo a chur faoi réir cinnidh ón gCoimisiún trí bhíthin gníomhartha cur chun feidhme. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 48(2). I gcás ina ndéanfar cinneadh den sórt sin, beidh feidhm ag an tríú agus ag an gceathrú fomhír de mhír 2." (11) Cuirtear an méid seo a leanas in ionad Airteagal 48: "Airteagal 48 1. Beidh an Coiste um Iascach agus Dobharshaothrú a bunaíodh le Rialachán (CE) Uimh. 2371/2002 de chúnamh ag an gCoimisiún. Is é a bheidh sa choiste sin coiste de réir bhrí Rialachán (AE) Uimh. 182/2011. 2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011. 3. I gcás ina ndéanfar tagairt don mhír seo, beidh feidhm ag Airteagal 8 de Rialachán (AE) Uimh. 182/2011 i le hAirteagal 5 den Rialachán sin. (12) Cuirtear Airteagal 48a isteach mar seo a leanas: "Airteagal 48a 1.1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún gníomhartha tarmligthe a ghlacadh. 2.2. Bronnfar tarmligean na gcumhachtaí dá dtagraítear in Airteagail 2(3), 4(4)c, 4(5)b, 16(2), 29(6) agus 45(1) ar feadh tréimhse neamhchinntithe. 3.3. Tarmligean na gcumhachtaí dá dtagraítear in Airteagail 2(3), 4(4)c, 4(5)b, 16(2), 29(6), agus 45(1), féadfaidh Parlaimint na hEorpa nó an Chomhairle é a chúlghairm tráth ar bith. Cuirfear deireadh leis an tarmligean cumhachta a shonraítear sa chinneadh sin trí bhíthin cinnidh cúlghairme. Tiocfaidh sé i bhfeidhm an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta níos déanaí arna shonrú sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana. 4.4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith do Pharlaimint na hEorpa agus don Chomhairle go comhuaineach. 5.5. Ní thiocfaidh gníomh tarmligthe arna ghlacadh de bhun Airteagail 2(3), 4(4)c, 4(5)b, 16(2), 29(6), agus 45(1) i bhfeidhm ach amháin mura gcuireann Parlaimint na hEorpa ná an Chomhairle ina choinne laistigh de thréimhse 2 mhí ó fhógra faoin ngníomh sin a thabhairt do Pharlaimint na hEorpa agus don Chomhairle nó más rud é, sula dtéann an tréimhse sin in éag, go gcuireann Parlaimint na hEorpa agus an Chomhairle araon in iúl nach gcuirfidh siad ina choinne. Féadfar síneadh dhá mhí a chur leis an tréimhse sin ar thionscnamh Pharlaimint na hEorpa nó na Comhairle." Airteagal 2 Tiocfaidh an Rialachán seo i bhfeidhm an 20ú lá tar éis lá a fhoilsithe in Iris Oifigiúil an Aontais Eorpaigh. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, Thar ceann Pharlaimint na hEorpa Thar ceann na Comhairle An tUachtarán An tUachtarán [1] IO L 55, 28.2.2011, lch.19. [2] IO L 125, 27.4.1998, lch. 1. [3] IO L 55, 28.2.2011, lch.13.